**ΣΚΗΝΗ 1η – ΕΣΩΤ./ΜΕΡΑ – ΣΠΙΤΙ - ΣΑΛΟΝΙ**

*Ένα μικρό χαριτωμένο σκυλάκι, ο ΠΗΔΗΧΤΟΥΛΗΣ χοροπηδά χαρούμενα πάνω στον ΚΑΝΑΠΕ. Ο ΓΙΩΡΓΟΣ, ένα οκτάχρονο αγόρι παίζει και διασκεδάζει μαζί του.*

**ΓΙΩΡΓΟΣ (Voice Over)**

Αυτός είναι ο Πηδηχτούλης και είναι μόλις πέντε μηνών

**ΣΚΗΝΗ 2η – ΕΣΩΤ./ΜΕΡΑ – ΣΠΙΤΙ - ΜΠΑΝΙΟ**

*Ο ΠΗΔΗΧΤΟΥΛΗΣ στην ΜΠΑΝΙΕΡΑ. Ο ΓΙΩΡΓΟΣ προσπαθεί να το κάνει μπάνιο. Γίνεται μούσκεμα.*

**ΣΚΗΝΗ 3η – ΕΣΩΤ./ΜΕΡΑ – ΣΠΙΤΙ – ΜΠΑΛΚΟΝΙ**

*Ο ΓΙΩΡΓΟΣ γεμίζει με φαγητό το ΜΠΟΛΑΚΙ του σκύλου και ο ΠΗΔΗΧΤΟΥΛΗΣ τρέχει και τρώει. Ο ΓΙΩΡΓΟΣ το χαϊδεύει. Ο ΠΗΔΗΧΤΟΥΛΗΣ κουνάει την ουρά του και ορμά για να παίξει. Ο ΓΙΩΡΓΟΣ το παίρνει στην αγκαλιά του. Ο ΠΗΔΗΧΤΟΥΛΗΣ του γλύφει το πρόσωπο.*

**ΓΙΩΡΓΟΣ**

Σε αγαπώ Πηδηχτούλη. Θα είσαι για πάντα ο φίλος μου!

**ΣΚΗΝΗ 4η – ΕΣΩΤ./ΜΕΡΑ – ΠΑΡΚΟ**

*Μια ΚΥΡΙΑ σαν αυτές του «καλού κόσμου» κάθεται σε ένα παγκάκι παρέα με το σκυλάκι της τον ΦΙΦΗ. Τον φωνάζει με το όνομα του και το ταΐζει. Τριγύρω υπάρχουνε διάφοροι ΘΑΜΩΝΕΣ.*

**ΓΙΩΡΓΟΣ (Voice Over)**

Ώσπου μια μέρα στο πάρκο ο Πηδηχτούλης έκανε μια αταξία.

*Ο ΠΗΔΗΧΤΟΥΛΗΣ τρέχεις προς τον ΦΙΦΗ, τον μυρίζει και αρχίζει να τον καβαλά(!)*

*Οι ΘΑΜΩΝΕΣ του πάρκου ξεσπούν σε γέλια. Η ΚΥΡΙΑ έξαλλη βάζει τις φωνές.*

**ΓΙΩΡΓΟΣ (Voice Over)**

Και από τότε οι γονείς μου άρχισαν να λένε στα κρυφά λέξεις που εγώ δεν τις καταλάβαινα.

**ΣΚΗΝΗ 5η – ΕΣΩΤ./ΝΥΧΤΑ – ΣΠΙΤΙ - ΣΑΛΟΝΙ**

*Ο ΠΑΤΕΡΑΣ και η ΜΗΤΕΡΑ του ΓΙΩΡΓΟΥ δείχνουνε αρκετά προβληματισμένοι. Ο ΓΙΩΡΓΟΣ είναι κρυμμένος και τους παρακολουθεί. Στα χέρια του κρατάει ένα ΣΗΜΕΙΩΜΑΤΑΡΙΟ και ένα ΜΟΛΥΒΙ και σημειώνει λέξεις.*

**ΠΑΤΕΡΑΣ**

Ο σκύλος μας είναι γκέι! Το καταλαβαίνεις; Γκέι.  
*(ΣΥΝΕΧΙΖΕΤΑΙ)*

**ΣΚΗΝΗ 6η – ΕΣΩΤ./ΜΕΡΑ – ΣΧΟΛΙΚΗ ΤΑΞΗ**

*Η ΔΑΣΚΑΛΑ κάθεται στην ΕΔΡΑ. Πλησιάζει ο ΓΙΩΡΓΟΣ και της δίνει το σημειωματάριο του που γράφει ΑΔΕΡΦΙ, ΠΟΥΣΤΑΡΑ, ΤΑΙΛΙΟΜΕΝΙ, ΠΑΡΑΦΙΣΙΣ ΑΣΑΙΛΓΙΝ κλπ Η ΔΑΣΚΑΛΑ κοκκινίζει από ντροπή.*

**ΓΙΩΡΓΟΣ (Voice Over)**

Αλλά ούτε και η δασκάλα μου τις ήξερε.

**ΣΚΗΝΗ 5η – ΕΣΩΤ./ΝΥΧΤΑ – ΣΠΙΤΙ - ΣΑΛΟΝΙ (ΣΥΝΕΧΕΑ)**

**ΜΗΤΕΡΑ**

Κάτι θα μπορούμε να κάνουμε.

*(ΣΥΝΕΧΙΖΕΤΑΙ)*

**ΣΚΗΝΗ 7η – ΕΣΩΤ./ΜΕΡΑ – ΣΠΙΤΙ - ΣΑΛΟΝΙ**

*Η ΜΗΤΕΡΑ υποδέχεται μια ΦΙΛΗ της και την σκυλίτσα της. Έρχεται ο ΠΑΤΕΡΑΣ κρατώντας τον ΠΗΔΗΧΤΟΥΛΗ και τον βάζει δίπλα της. Ξεσπούν σε γέλια αμηχανίας. Ο ΠΑΤΕΡΑΣ στα κρυφά δίνει ένα ΧΑΡΤΟΝΟΜΙΣΜΑ στην ΦΙΛΗ. Ο ΠΗΔΗΧΤΟΥΛΗΣ κατεβάζει τη μούρη του και φεύγει προς το ΠΑΡΑΘΥΡΟ. Κοιτάζει έξω λυπημένο. S.E. Balloon στο κάδρο με την φωτογραφία του ΦΙΦΗ.*

**ΓΙΩΡΓΟΣ (Voice Over)**

Όμως τα βάσανα του φίλου μου μόλις είχανε αρχίσει.

**ΣΚΗΝΗ 5η – ΕΣΩΤ./ΝΥΧΤΑ – ΣΠΙΤΙ - ΣΑΛΟΝΙ (ΣΥΝΕΧΕΑ)**

**ΠΑΤΕΡΑΣ**

Καμιά καλύτερη ιδέα;

*(ΣΥΝΕΧΙΖΕΤΑΙ)*

**ΣΚΗΝΗ 8η – ΕΣΩΤ./ΜΕΡΑ – ΣΠΙΤΙ - ΣΑΛΟΝΙ**

*Η ΜΗΤΕΡΑ υποδέχεται έναν ΠΑΠΠΑ. Του φιλά το χέρι και του δείχνει τον ΠΗΔΗΧΤΟΥΛΗ. Ο ΠΑΠΠΑΣ βγάζει από τη τσέπη του ένα ΒΙΒΛΙΟ και ΑΓΙΑΣΜΟ. Αρχίζει να διαβάζει και να ραντίζει τον ΠΗΔΗΧΤΟΥΛΗ.*

**ΣΚΗΝΗ 5η – ΕΣΩΤ./ΝΥΧΤΑ – ΣΠΙΤΙ - ΣΑΛΟΝΙ (ΣΥΝΕΧΕΑ)**

**ΜΗΤΕΡΑ**

Σειρά σου να σκεφτείς.

*(ΣΥΝΕΧΙΖΕΤΑΙ)*

**ΣΚΗΝΗ 9η – ΕΣΩΤ./ΜΕΡΑ – ΓΡΑΦΕΙΟ ΨΥΧΟΛΟΓΟΥ**

*Ένας ΨΥΧΟΛΟΓΟΣ κρατά στα χέρια του ένα ΒΙΒΛΙΟ που γράφει «Η ΣΕΞΟΥΑΛΙΚΟΤΗΤΑ ΤΩΝ ΔΥΟ ΦΥΛΩΝ». Κατεβάζει το ΒΙΒΛΙΟ. Βλέπουμε τον ΠΗΔΗΧΤΟΥΛΗ πάνω σε μια καρέκλα με τη γλώσσα απέξω. Ο ΨΥΧΟΛΟΓΟΣ δείχνει κατά σειρά δυο ΦΩΤΟΓΡΑΦΙΕΣ, μια με ένα αρσενικό και μια με ένα θηλυκό. Ο ΠΗΔΗΧΤΟΥΛΗΣ γαυγίζει κάθε φορά που ο ΨΥΧΟΛΟΓΟΣ σηκώνει τη ΦΩΤΟΓΡΑΦΙΑ με τον αρσενικό σκύλο. Ο ΨΥΧΟΛΟΓΟΣ δείχνει κουρασμένος και απελπισμένος. Ο ΠΗΔΗΧΤΟΥΛΗΣ τον γλύφει.*

**ΣΚΗΝΗ 5η – ΕΣΩΤ./ΝΥΧΤΑ – ΣΠΙΤΙ - ΣΑΛΟΝΙ (ΣΥΝΕΧΕΑ)**

**ΠΑΤΕΡΑΣ**

Κουράστηκα δεν πάει άλλο. Μόνο ένας τρόπος υπάρχει. που θα μας απαλλάξει από αυτή τη ντροπή.

*Ο ΓΙΩΡΓΟΣ κρυμμένος παρακολουθεί.*

**ΜΗΤΕΡΑ**

Δεν μιλάς σοβαρά. Μα είναι ο σκύλος του γιου μας!

**ΠΑΤΕΡΑΣ**

Και λοιπόν; Θα πρέπει να μας ξεφτιλίζει με αυτού του είδους τα κουνήματα; Ξέρεις τι σχόλια και γέλια ακούω κάθε φορά που βγαίνω από το σπίτι; Σαν όλοι να μην έχουν τι να κάνουν και να ασχολούνται μαζί μας.

*Η ΜΗΤΕΡΑ κατεβάζει αμέτοχη το κεφάλι*

**ΠΑΤΕΡΑΣ**

Θα γίνει αύριο το πρωί που ο μικρός θα ‘ναι σχολείο. Θα πούμε πως ήταν ατύχημα. Όλα θα πάνε καλά, θα το δεις.

*Ο ΓΙΩΡΓΟΣ στην κρυψώνα του, έχει δάκρυα στα μάτια. Έρχεται ο ΠΗΔΗΧΤΟΥΛΗΣ και τον γλύφει.*

**ΓΙΩΡΓΟΣ**

Εμένα δεν με νοιάζει που θες να χοροπηδάς πάνω στα άλλα σκυλάκια. Σε αγαπώ για αυτό που είσαι Πηδηχτούλη μου!

*Ο ΓΙΩΡΓΟΣ αποκαλύπτεται με θυμό από τη κρυψώνα του.*

**ΓΙΩΡΓΟΣ**

Αν κάποτε έκανα κι εγώ το ίδιο με τον Πηδηχτούλη θα σταματούσατε να με αγαπάτε και θα θέλατε να με ξεφορτωθείτε;

**ΜΗΤΕΡΑ**

Δεν σε άκουσα αγάπη μου, τι είπες;

**ΓΙΩΡΓΟΣ**

Μπαμπά θα το έκανες;

*Ήχος από καραμπίνα*

**ΣΚΗΝΗ 10η – ΕΣΩΤ./ΝΥΧΤΑ – ΚΡΕΒΑΤΟΚΑΜΑΡΑ**

*Η ΜΗΤΕΡΑ ξυπνάει ιδρωμένη και τρομαγμένη στο ΚΡΕΒΑΤΙ. Βλέπει την ΦΩΤΟΓΡΑΦΙΑ του ΓΙΩΡΓΟΥ σε μεγαλύτερη ηλικία, κοντά στα 15. Από δίπλα ο ΠΑΤΕΡΑΣ κοιμάται. Έχει μούσι φαίνεται αρκετά άγριος άνθρωπος σε σχέση με πριν. Η ΜΗΤΕΡΑ τον ταρακουνά να ξυπνήσει. (Καταλαβαίνουμε πως όλα τα παραπάνω ήτανε ονειρικό)*

**ΠΑΤΕΡΑΣ**

Μαλακισμένη άρχισες πάλι τις τρέλες σου;

**ΜΗΤΕΡΑ**

Που είναι ο γιος μας Στέφανε;

**ΠΑΤΕΡΑΣ**

Άντε πάλι τα ίδια. Ήτανε ατύχημα δεν είπαμε;

*Η ΜΗΤΕΡΑ ξεσπά σε λυγμούς*

**ΠΑΤΕΡΑΣ**

Πάρτα χάπια σου, βγάλε το σκασμό και κοιμήσου.

**ΜΗΤΕΡΑ**

Εσύ σκότωσες τον γιο μας, το ξέρω! Τι σου έφταιξε το παιδί μας αν γεννήθηκε διαφορετικό;

**ΠΑΤΕΡΑΣ**

Για τελευταία φορά. Μόνο οι σκύλοι είναι ελεύθεροι να κάνουν ότι θέλουν και αυτός για κακή του τύχη δεν υπήρξε ποτέ, ένας από αυτούς.